Osaka nie meer onder wêreld se tien bestesNaomi Osaka. Foto: Michael Reaves/Getty Images/AFP Naomi Osaka is volgens die jongste wêreldranglys die 12de voorste tennisspeler ter wêreld. Dit is die eerste keer sedert 2018 dat sy nie onder die tien beste spelers op die ranglys tel nie. Die Japanse speler het vroeër ’n onbepaalde blaaskans van tennis geneem nadat sy deur die 19-jarige Leylah Fernandez uit die Amerikaanse Ope geskakel is. “Ek weet ek sal weer tennis speel,” het Osaka in ’n episode van The Shop, ’n HBO-televisiereeks, gesê. “Dit sal my nie eintlik veel pla of ek wen of verloor nie; ek wil net graag weer die vreugde ervaar om terug op die baan te wees.” Osaka het vanjaar reeds Wimbledon misgeloop, terwyl sy haarself ook aan die Franse Ope onttrek het. Sy sal ook nie by die komende Indian Wells-toernooi in aksie wees nie. Australië se Ashleigh Barty swaai steeds die septer as die no. 1-vrouespeler ter wêreld, terwyl Emma Raducanu (die 18-jarige Brit wat die Amerikaanse Ope gewen het) 22ste op die wêreldranglys is. Serena Williams, die wenner van 23 Grand Slam-titels, beklee tans die 41ste plek.